PROVEDBENA UREDBA KOMISIJE (EU) 2020/1646

оd 7. studenoga 2020.

o mjerama trgovinske politike koje se odnose na određene proizvode iz Sjedinjenih Američkih Država slijedom odluke u sporu donesene na temelju Dogovora o rješavanju sporova Svjetske trgovinske organizacije

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) br. 654/2014 Europskog parlamenta i Vijeća od 15. svibnja 2014. o ostvarivanju prava Unije na primjenu i provedbu međunarodnih trgovinskih pravila i o izmjeni Uredbe Vijeća (EZ) br. 3286/94 o utvrđivanju postupaka Zajednice u području zajedničke trgovinske politike kako bi se osiguralo ostvarivanje prava Zajednice prema međunarodnim trgovinskim pravilima, posebno onima utvrđenima pod okriljem Svjetske trgovinske organizacije (1), a posebno njezin članak 4. stavak 1.,

budući da:

(1) Tijelo za rješavanje sporova Svjetske trgovinske organizacije („WTO”) donijelo je 11. travnja 2019. preporuke i odluke u sporu DS353 Sjedinjene Američke Države – Mjere koje utječu na trgovinu velikim civilnim zrakoplovima (druga pritužba) – pozivanje Europske unije na članak 21. stavak 5. Dogovora o rješavanju sporova, i potvrdilo da Sjedinjene Američke Države svoje mjere, za koje je utvrđeno da nisu u skladu sa Sporazumom WTO-a o subvencijama i kompenzacijskim mjerama, nisu uskladile sa svojim obvezama koje proizlaze iz tog sporazuma. U pogledu poreznih olakšica u skladu sa shemom FSC/ETI, Žalbeno tijelo je potvrdilo da Sjedinjene Američke Države nisu povukle te subvencije te da prvotne preporuke i odluke ostaju na snazi (2).

(2) U pogledu drugih relevantnih mjera, u skladu sa stavkom 8. „Dogovorenih postupaka na temelju članaka 21. i 22. Dogovora o rješavanju sporova WTO-a i članka 7. Sporazuma WTO-a o subvencijama i kompenzacijskim mjerama” (3) između Europske unije i Sjedinjenih Američkih Država u pogledu tog spora Europska unija zahtijevala je da arbitar za članak 22.6. Dogovora o rješavanju sporova WTO-a nastavi s radom. Arbitar je svoju odluku donio 13. listopada 2020. (4)

(3) U odluci arbitra stoji da Europska unija može od Tijela za rješavanje sporova WTO-a zatražiti odobrenje za uvođenje protumjera protiv Sjedinjenih Američkih Država („SAD”) u vrijednosti od najviše 3 993 212 564 USD godišnje. Te protumjere mogu biti u obliku (a) suspenzije carinskih koncesija i drugih s tim povezanih obveza na temelju GATT-a iz 1994., (b) suspenzije koncesija i drugih obveza na temelju Sporazuma WTO-a o subvencijama i kompenzacijskim mjerama i (c) suspenzije horizontalnih ili sektorskih obveza sadržanih u rasporedu konsolidiranih EU-ovih obveza u trgovini uslugama u svim glavnim sektorima navedenima na popisu Sektorske klasifikacije usluga WTO-a.

(4) U skladu s člankom 22. stavkom 7. Dogovora o rješavanju sporova stranke prihvaćaju odluku arbitra kao konačnu. Europska unija je 26. listopada 2020. dobila odobrenje Tijela za rješavanje sporova WTO-a za uvođenje protumjera protiv SAD-a u skladu s odlukom arbitra. Protumjere će se sastojati od suspenzije carinskih koncesija i uvođenja novih ili uvećanih carina.

(5) Pri osmišljavanju i odabiru primjerenih mjera Komisija je uzela u obzir i primijenila sve objektivne kriterije u skladu s člankom 4. stavkom 2. točkom (a) i člankom 4. stavkom 3. Uredbe (EU) br. 654/2014. U skladu s člankom 9. Uredbe (EU) br. 654/2014 Komisija je dionicima omogućila da izraze svoje stavove i dostave informacije o relevantnim gospodarskim interesima Unije (5).

(6) Komisija je vodila računa o tome da dodatne carine ne premašuju vrijednost koju je odobrilo Tijelo za rješavanje sporova WTO-a. Zasad se taj iznos smatra primjerenim za učinkovito poticanje druge strane na ispunjenje svojih obveza i za pružanje potpore gospodarskim subjektima u EU-u jer, u sadašnjem ekonomskom kontekstu, omogućuje da se za velike civilne zrakoplove i druge proizvode uvedu mjere koje se smatraju dovoljno sličnima protumjerama koje je uveo SAD.

(7) Te mjere odnose se na uvoz proizvoda podrijetlom iz SAD-a o čijoj opskrbi Europska Unija nije u bitnoj mjeri ovisna. Tim se pristupom u najvećoj mogućoj mjeri izbjegava negativan utjecaj na razne sudionike na tržištu Unije, uključujući potrošače.

(8) Mjere trgovinske politike u obliku dodatnih carina ad valorem na proizvode navedene u Prilogu I. i Prilogu II. trebalo bi primjenjivati kako slijedi: (a) dodatne carine ad valorem od 15 % za proizvode navedene u Prilogu I. (b) dodatne carine ad valorem od 25 % za proizvode navedene u Prilogu II.

(9) Pregovori između Europske unije i SAD-a u cilju postizanja uravnoteženog rješenja sporova u okviru WTO-a u pogledu velikih civilnih zrakoplova zasad nisu dali rezultate. Istodobno, SAD i dalje primjenjuje protumjere u vrijednosti od 7,5 milijardi USD na uvoz proizvoda iz Europske unije. Komisija namjerava izmijeniti ovu Uredbu kako bi uzela u obzir relevantne razvoje događaja, među ostalim u pogledu usklađenosti ili neusklađenosti postupanja SAD-a s odgovarajućim obvezama. Konkretno, Komisija namjerava suspendirati primjenu ove Provedbene uredbe ako SAD suspendira svoje protumjere protiv uvoza iz Europske unije, ili promijeniti carinske stope, prema potrebi, kako bi odražavale protumjere koje primjenjuje SAD.

(10) Ova Uredba trebala bi stupiti na snagu sljedećeg dana od dana objave u Službenom listu Europske unije.

(11) Mjere predviđene ovom Uredbom u skladu su s mišljenjem Odbora za trgovinske prepreke, koji je uspostavljen Uredbom (EU) 2015/1843 Europskog parlamenta i Vijeća (6),

DONIJELA JE OVU UREDBU:

Članak 1. Slijedom odluka donesenih u sporu WTO-a DS353 Sjedinjene Američke Države – Mjere koje utječu na trgovinu velikim civilnim zrakoplovima, i slijedom odobrenja Tijela WTO-a za rješavanje sporova, Europska unija suspendira primjenu koncesija za uvozne carine na temelju GATT-a iz 1994. na trgovinu Sjedinjenih Američkih Država za proizvode navedene u Prilogu I. i Prilogu II. ovoj Uredbi.

Članak 2. Stoga, Unija primjenjuje dodatne carine na uvoz u Uniju proizvoda navedenih u Prilogu I. i Prilogu II. ovoj Uredbi podrijetlom iz Sjedinjenih Američkih Država.

Članak 3. 1. Dodatna carina ne primjenjuje se na proizvode navedene u prilozima za koje je uvozna dozvola s izuzećem od carine ili njezinim smanjenjem izdana prije datuma stupanja na snagu ove Uredbe. 2. Dodatna carina ne primjenjuje se na proizvode navedene u prilozima za koje uvoznici mogu dokazati da su izvezeni iz Sjedinjenih Američkih Država u Uniju prije datuma primjene dodatne carine na taj proizvod.

Članak 4. Ova Uredba stupa na snagu sljedećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 7. studenoga 2020. Za Komisiju Predsjednica Ursula VON DER LEYEN

(1) SL L 189, 27.6.2014., str. 50.

(2) Appellate Body Report, US – Large Civil Aircraft (2nd Complaint) (Article 21.5 – EU), paras 5.172 and 6.4(b); (Izvješće Žalbenog tijela, SAD – Veliki civilni zrakoplovi (druga pritužba) (članak 21. stavak 5. – EU), točke 5.172. i 6.4.(b); Appellate Body Report, US – Large Civil Aircraft (2nd Complaint), para. 1352 and footnote 2716; (Izvješće žalbenog tijela, SAD – Veliki civilni zrakoplovi (druga pritužba), točka 1352. i bilješka 2716.); Arbitration Panel Report, US – FSC (Article 22.6 – US), para. 8.1 (Izvješće Arbitražnog vijeća, SAD – FSC (članak 22.6. – SAD), točka 8.1.).

(3) WT/DS353/14.

(4) WT/DS353/ARB.

(5) http://trade.ec.europa.eu/consultations/index.cfm?consul_id=261

(6) Uredba (EU) 2015/1843 Europskog parlamenta i Vijeća od 6. listopada 2015. o utvrđivanju postupaka Unije u području zajedničke trgovinske politike kako bi se osiguralo ostvarivanje prava Unije prema međunarodnim trgovinskim pravilima, posebno onima utvrđenima pod okriljem Svjetske trgovinske organizacije (SL L 272, 16.10.2015., str. 1.).